Белешка 
од работа по групи за тематската група во областа „Антикорупција, интегритет, одговорност и отчетност“, одржана на 8 мај 2026 година во Клуб на пратеници, Скопје


Ова беше втор состанок на оваа работна група, по првиот кој се одржа во рамките на Конференцијата за отпочнување на процесот на ко-креирање на Национален акциски план за Партнерство за отворена власт 2026-2028 - НАП7 одржан на на 2.4.2026 година. 
На состанокот присуствуваа 15 учесници, а работата ја координираше Герман Филков од Центарот за граѓански комуникации. Меѓу присутните, тројца беа претставници на невладини организации и 12 беа претставници на институции. Списокот на присутни е приложен како составен дел од оваа белешка. (Претставникот на Врховен суд се префрли и работеше во другата работна група за Отворено судство). 
Покрај претставници на институции и на невладини организации кои изразија претходен интерес за учество и учествуваа и на првиот состанок, на овој состанокот присуствуваа и претставници од институции кои беа повикани врз основа на проблемите и потенцијалните заложби дискутирани на првиот состанок. 
На почетокот, по поединечното претставување на присутните, координаторот ја претстави идејата за состанокот и ги запозна учесниците накратко со проблемите и потребите за решавање истакнати на претходниот состанок, по што се отвори дискусија прво по тие проблеми. Потоа беа дискутирани и други проблеми од оваа област, а исто така се дискутираше и за некои проблеми кои сè уште се актуелни, иако за нив постојат заложби во тековниот НАП 2024-2026, но не се целосно остварени. 
Во однос на проблемите и можните решенија детектирани на претходниот состанок, се отвори подолга дискусија околу предлогот за воспоставување на регистар на државен имот и разгледување на можните начини да се дојде до целосен приказ на овој имот, односно покрај на недвижен и на другиот имот како движен, сопственост и удели, итн. Беше споделена информација за досегашните активности за решавање на овој проблем во рамките на Кабинетот на заменик-претседателот на Владата задолжен за добро владеење, во рамките на СОЗР, постојниот регистар на недвижен имот во сопственост на државата достапен како апликација на Катастарот и сл. Се разговараше за евентуално посебно законско решение, носечките институции, периодот на реализација итн. Имајќи ја предвид обемноста на решавањето на овој проблем и воспоставување на еден ваков регистар што очекувано би го надминало периодот на траење на еден акциски план (две години), се даде предлог кој беше прифатлив за присутните сепак да се отпочне процесот како дел од заложба во следниот акциски план за да се осмисли креирањето на регистарот, начинот, учесниците итн. 
Во однос на проблемот со непостоење регистар на сите јавни претпријатија (основани и од државата и од општините), се зборуваше за потребата од еден ваков регистар со комплетни податоци како назив, основање, директор, членови на одбори, капитал и сл. Беше наведено дека постои документ со преглед на постојните јавни претпријатија на веб-страницата на Министерството за финансии, кој може да е основа за негово инкорпорирање или надоградување во веб-платформа во облик на регистар. И во однос на овој проблем, како и во однос на проблемот со потребата од регистар на државен имот, беше споменат регистарот за вработените во јавниот сектор на Министерството за јавна администрација како извор за мапирање на сите постојни институции во земјава. 
Се дискутираа и барањата од претходниот состанок за поголема достапност и користење на податоците од Катастарот на недвижен имот, преку јавно достапни функционалности за пребарување по име (за физички лица) и по назив (за правни лица), како и за вметнување на податоци за вистински сопственици на правните лица и во податоците за недвижен имот и при продажба на градежно земјиште. Беше истакнато дека може да се продолжи со идеите за пребарувања по назив на правно лице, како и за вметнување на името на вистинскиот сопственик со автоматско преземање на податокот од регистарот на вистински сопственици во рамките на Централниот регистар, по примерот на ЕСЈН. За делот за физички лица, дискусијата се водеше во насока на тоа дека не би требало да е јавно можното пребарување на имотот за сите граѓани, но ваквата можност би била корисна во делот на пријавување во ДКСК на имотна состојба и интересите на избраните и именуваните лица. 
Во оваа насока се дискутираше и предлозите од претходниот состанок за дигитализација и автоматизација на проверката на веродостојноста на изјавите за имотна состојба и интереси на избраните и именуваните лица, и користење на соодветни индикатори како црвени знамиња, за што остана да се дискутира подетално во следните фази на процесот на ко-креирање, на директни состаноци во помал состав. Претставниците на ДКСК информираа за сегашната состојба со достапност на податоци и поврзаност со други бази и регистри, а во рамките и за потребите на проверка на имотна состојба и интереси. 
Во делот на поголема достапност на податоци и информации за јавните набавки, се разговараше за неколку детектирани слабости и потреби, како проширување на податоците што сега се достапни во отворен формат со имињата на понудувачите и на подизведувачите (од известувањето за склучен договор), прикажување на износите за вредност на склучените договори за јавни набавки за рамковните спогодби со повеќе економски оператори, задолжително назначување на лице задолжено за следење на реализација на договорот за јавната набавка (се спомена дека тоа би можело да е дел од одлуката за јавна набавка), и сл. 
Стана збор и за барањето од претходниот состанок за следење на текот на постапката во ПИОМ за обработка и одобрување на пензии од други држави. Претставниците на институцијата појаснија дека кога во постапката е вклучена странска држава надвор од земјите на поранешна Југославија, барањето се обработува само во Скопје, а не во подрачните единици и дека брзината на решавање на случаите зависи и од респонзивноста на другата држава. Инаку, не постои следливост на постапките ниту за домашните пензии, а се истакна и проблемот со слабите ИТ капацитети на институцијата, како и недоволната поврзаност со другите институции. 
Во однос на барањето за воспоставување регистар/преглед на средства од донации што ги добиваат државните институции, кратко стана збор дека е можно едно вакво решение да се направи по примерот на регистарот на подароци во рамките на ДКСК. 
Од новите проблеми и евентуалните решенија што беа отворени за дискусија, неколку се однесуваа на подобрување на процесот на јавни консултации при донесување на закони и други регулатива, како и за унапредување на процесот на антикорупциска проверка на легислативата имајќи предвид дека таа не се спроведува за сета нова регулатива, и дека за многу законски решенија дури по нивното донесување се покажува дека содржат големи ризици од корупција. Беше предложено на ЕНЕР да се овозможи начин за спроведување јавни консултации и за законските предлози од пратениците во Собранието, а во овој контекст беше спомената ваква можност и за општините, со нужно разграничување за да се запази немешањето на разните нивоа на власт. Беше наведено дека постои можност за вакво вметнување и надградување на ЕНЕР во оваа насока. Се спомена и дека за оваа заложба може треба да се вклучат претставници и на Собранието и на ЗЕЛС. 
Исто така беше предложено унапредување на спроведувањето на антикорупциската проверка на легислативата (АПЛ) со тоа што АПЛ да биде задолжителен дел од ПВР или, имајќи ги предвид недоволните човечки капацитети на ДКСК, за секоја нова регулатива да се спроведе задолжителна проценка на ризици од корупција, па врз таа основа – онаму каде што ќе се покажат високи ризици, да се спроведе АПЛ. Претставниците на ДКСК ја истакнаа постојната методологија за спроведување на АПЛ и можноста да се спроведат обуки за претставниците на институциите за користење на таа методологија во насока на овој предлог. 
Во однос на постојните заложби, стана збор за заложбата 1.2. за јавно објавување на имињата на вистинските сопственици на фирмите-понудувачи и на фирмите што имаат склучено договори за јавни набавки, за концесии (при министерството за економија) и за воспоставување јавно приватно партнерство, како и на заложбата 1.3. за јавно објавување на склучените договори за концесии и за јавно-приватно партнерство. Од претставниците на МЕРМС беше известено за моменталната состојба со спроведувањето на заложбите со што се наметнува потреба од дополнителни активности за довршување на спроведувањето или од евентуално префрлање (особено за заложбата 1.2.) во наредниот акциски план. 
Беа споменати, но не се дискутираше за следниве проблеми и потреби од претходниот состанок, поради неприсуство на нивните предлагачи или на претставници на вклучената институција: јавно објавување и полесен пристап на податоците за здравјето на граѓаните;  воведување на технички решенија за олеснување на откривањето на дивоградби итн.; централизирање на објавените акти и решенија на инспекциските служби; како и воспоставување на нов и целосен регистар на државна помош. 
Сите присутни искажаа подготвеност за учество во натамошните состаноци на оваа работна група. Беше договорено следните состаноци да се одржуваат генерално онлајн и во помал состав од претставници на заинтересираните страни. По потреба, може да се договараат и одржуваат и директни состаноци со физичко присуство, како и состаноци во поширок и пленарен состав. 

Во Скопје, 8.5.2026 год. 

Изработил: Герман Филков 

Прилог: Список на присутни на состанокот на тематската група во областа „Антикорупција, интегритет, одговорност и отчетност“, 2.4.2026 година, Клуб на пратеници, Скопје

